CELEX: 32010R0239
Language: mt
Date: 2010-03-22 00:00:00
Title: Regolament tal-Kummissjoni (UE) Nru 239/2010 tat- 22 ta’ Marzu 2010 li jemenda r-Regolament (KE) Nru 318/2007 li jistipula l-kundizzjonijiet tas-saħħa tal-annimali għall-importazzjoni ta’ ċerti għasafar fil-Komunità u l-kundizzjonijiet ta’ kwarantina tagħhom (Test b’relevanza għaż-ŻEE)

23.3.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 75/18
            
         REGOLAMENT TAL-KUMMISSJONI (UE) Nru 239/2010
   tat-22 ta’ Marzu 2010
   li jemenda r-Regolament (KE) Nru 318/2007 li jistipula l-kundizzjonijiet tas-saħħa tal-annimali għall-importazzjoni ta’ ċerti għasafar fil-Komunità u l-kundizzjonijiet ta’ kwarantina tagħhom
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni ta’ kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b’mod partikolari t-tieni subparagrafu tal-Artikolu 10(3) u t-tieni subparagrafu tal-Artikolu 10(4) tagħha,
   Wara li kkunsidrat id-Direttiva tal-Kunsill 92/65/KEE tat-13 ta’ Lulju 1992 li tistabbilixxi l-ħtiġijiet dwar saħħa tal-annimali li jirregolaw il-kummerċ ta’, u l-importazzjoni fil-Komunità ta’ annimali, semen, ova u embrijuni mhux suġġetti għal ħtiġijiet ta’ saħħa tal-annimali meħtieġa f’regoli speċifiċi tal-Komunità li hemm referenza għalihom fl-Anness A(I) tad-Direttiva 90/425/KEE (2), u b’mod partikolari r-raba’ inċiż tal-Artikolu 18(1) tagħha,
   Billi:
   
               (1)
            
            
               Id-Direttiva 91/496/KEE tistabbilixxi l-kundizzjoni tal-kwarantina fir-rigward tal-annimali ħajjin importati minn pajjiżi terzi, inklużi l-kundizzjonijiet ġenerali li għandhom jiġu ssodisfati miċ-ċentri tal-kwarantina li jinsabu fl-Unjoni. L-Anness B ta’ dik id-Direttiva jistipula lista ta’ kundizzjonijiet ġenerali għall-approvazzjoni ta’ dawn it-tipi ta’ ċentri.
            
         
               (2)
            
            
               L-Artikolu 10(4)(b) tad-Direttiva 91/496/KEE, kif emendat permezz tad-Direttiva tal-Kunsill 2008/73/KE tal-15 ta’ Lulju 2008 li tissimplifika l-proċeduri tal-elenkar u l-pubblikazzjoni ta’ informazzjoni fl-oqsma veterinarji u żutekniċi (3), introduċa proċedura simplifikata għall-elenkar u l-pubblikazzjoni ta’ lista ta’ ċentri tal-kwarantina approvati fejn jitpoġġew l-annimali ħajjin fi kwarantina jew f’iżolament jekk il-leġiżlazzjoni tal-Unjoni tkun titlob dan. Skont dik il-proċedura l-ġdida, li tapplika mill-1 ta’ Jannar 2010, il-kompetenza tal-istabbiliment tal-lista ta’ ċentri tal-kwarantina approvati li jikkonformaw mal-kundizzjonijiet ġenerali stipulati fl-Anness B ta’ dik id-Direttiva tgħaddi mingħand il-Kummissjoni għal għand l-Istati Membri.
            
         
               (3)
            
            
               Ir-Regolament tal-Kummissjoni (KE) Nru 318/2007 (4) jistabbilixxi l-kundizzjonijiet tas-saħħa tal-annimali għall-importazzjonijiet lejn l-Unjoni ta’ ċerti għasafar għajr it-tjur tal-irziezet. L-Artikolu 6 ta’ dak ir-Regolament jipprevedi li l-faċilitajiet u ċ-ċentri tal-kwarantina approvati għandhom jissodisfaw ukoll il-kundizzjonijiet minimi stipulati fl-Anness IV tiegħu. Barra minn hekk, l-Anness V ta’ dak ir-Regolament jistabbilixxi lista ta’ faċilitajiet u ċentri tal-kwarantina approvati.
            
         
               (4)
            
            
               Fl-interessi tas-simplifikazzjoni tal-leġiżlazzjoni tal-Unjoni, jeħtieġ li jiġi emendat l-Artikolu 6 tar-Regolament (KE) Nru 318/2007 u li jitħassar l-Anness V tiegħu sabiex jirrifletti l-proċeduri l-ġodda għall-approvazzjoni u l-elenkar tal-faċilitajiet u ċ-ċentri tal-kwarantina previsti fid-Direttiva 91/496/KEE, kif emendata mid-Direttiva 2008/73/KE. Xi Stati Membri diġà bdew ifasslu listi ta’ ċentri tal-kwarantina approvati sabiex jittrasponu d-dispożizzjonijiet tal-Artikolu 10(4)(b) tad-Direttiva 91/496/KEE. Għaldaqstant, fl-interessi taċ-ċarezza tal-leġiżlazzjoni tal-Unjoni, jixraq li l-emendi tar-Regolament (KE) Nru 318/2007 jkunu applikabbli mill-istess data tal-applikazzjoni tad-Direttiva 91/496/KEE.
            
         
               (5)
            
            
               Ir-Regolament (KE) Nru 318/2007 għalhekk għandu jiġi emendat skont dan.
            
         
               (6)
            
            
               Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DAN IR-REGOLAMENT:
   Artikolu 1
   Ir-Regolament (KE) Nru 318/2007 huwa emendat kif ġej:
   
               (1)
            
            
               L-Artikolu 6 għandu jinbidel b’dan li ġej:
               “Artikolu 6
               Faċilitajiet u ċentri tal-kwarantina approvati
               Il-faċilitajiet u ċ-ċentri tal-Kwarantina approvati għandhom jikkonformaw mal-kundizzjonijiet minimi stabbiliti fl-Anness IV.
               Kull Stat Membru għandu jfassal u jżomm aġġornata lista taċ-ċentri u l-faċilitajiet tal-kwarantina approvati u n-numri tal-approvazzjoni tagħhom u jqiegħdha għad-dispożizzjoni tal-Kummissjoni, tal-Istati Membri l-oħra u tal-pubbliku.”
            
         
               (2)
            
            
               L-Anness V jitħassar.
            
         Artikolu 2
   Dan ir-Regolament jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   Għandu japplika mill-1 ta’ Jannar 2010.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussel, it-22 ta’ Marzu 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 268, 24.9.1991, p. 56.
   
      (2)  ĠU L 268, 14.9.1992, p. 54.
   
      (3)  ĠU L 219, 14.8.2008, p. 40.
   
      (4)  ĠU L 84, 24.3.2007, p. 7.